แฉกลยุทธ์รายใหญ่
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

เช้าซื้อไม้ใหญ่เข้าเป้าเทรดฟรี กลต.ให้3เดือนตกลงค่าคอมม์
โพสต์ทูเดย์ — แฉรายใหญ่ทำร้ายตลาด เช้ารีบซื้อหุ้นให้เข้าเป้าเทรดฟรี สายเก็งกำไรสนั่น ก.ล.ต. ให้เวลาสมาคมบล. ตกลงค่าคอมมิชชัน 3 เดือน ขู่หากคุยกันไม่รู้เรื่องเปิดเสรีทั้งระบบ
แหล่งข่าวจากผู้บริหารบริษัทหลักทรัพย์รายใหญ่ เปิดเผยว่า ขณะนี้นักลงทุนรายใหญ่ได้ใช้กลยุทธ์การลงทุนแบบใหม่ โดยเมื่อเปิดตลาดภาคเช้ารีบเข้าไปซื้อหุ้นให้ได้มูลค่าเท่ากับข้อตกลงจ่ายค่าคอมมิชชัน 0% หลังจากนั้นก็สามารถซื้อขายหุ้นเร็วได้ ราคาขึ้นมาหนึ่งช่องก็ขายทำกำไรได้แล้วเพราะไม่มีต้นทุน 
“เรื่องนี้ต้องรีบแก้ไข เพราะหากปล่อยให้เก็งกำไรมากขนาดนี้ตลาดหุ้นจะผันผวน รายย่อยเสียหายและเสียเปรียบมาก” แหล่งข่าวเปิดเผย
นายธีระชัย ภูวนาถนรานุบาล เลขาธิการสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) กล่าวว่า สำนักงานให้เวลาสมาคมบริษัทหลักทรัพย์ (โบรกเกอร์) ประมาณ 3 เดือน สำหรับนำผลการหารือกับสมาชิกในประเด็นต่างๆ กลับมาตอบในการประชุมร่วมกันระหว่างก.ล.ต.และสมาคม ครั้งหน้า หรือในอีก 3 เดือนข้างหน้า 
ทั้งนี้ คำตอบที่ก.ล.ต.ต้องการคือ 1.ข้อตกลงกระบวนการบริหารเจ้าหน้าที่การตลาด (มาร์เก็ตติง) ที่พยายามเน้นให้คำนึงถึงแนวทางดูแลและรับผิดชอบลูกค้าอย่างครอบคลุมทุกด้านการลงทุน ไม่ใช่พยายามแต่แนะลูกค้าเพื่อหวังปริมาณการซื้อขายเป็นหลัก
2.การแก้ไขปัญหาระหว่างบล.ที่มีฐานรายได้ลูกค้ารายย่อยมาทุ่มตัดราคาค่าคอมมิชชัน กับ บล.ที่มีลูกค้าส่วนใหญ่เป็นสถาบัน ซึ่งขณะนี้บล.ที่มีลูกค้ารายย่อยซื้อขายไม่ถึง 20 ล้านบาทคิดคอมมิชชันแบบขั้นบันได ได้นำค่าคอมมิชชันมาชดเชยกับต้นทุนการให้บริการลูกค้ารายใหญ่หรือลูกค้าสถาบัน ทำให้สามารถเสนอค่าคอมมิชชันในอัตราต่ำกว่าต้นทุนได้ 
“หากสมาคมโบรกเกอร์ยังไม่สามารถหาข้อสรุปได้ครั้งหน้า ทางก.ล.ต.อาจพิจารณายกเลิกการคิดค่าคอมมิชชันแบบขั้นบันไดทั้งหมด และอาจเริ่มเปิดเสรีค่าคอมมิชชันทันที จากเดิมที่กำหนดเปิดเสรีในปี 2555” นายธีระชัย กล่าว
อย่างไรก็ตาม โดยหลักการของก.ล.ต.แล้ว ต้องการให้คิดค่าคอมมิชชันที่มีความระเบียบเรียบร้อย และยังสามารถดูแลลูกค้าด้วยความเป็นธรรม ซึ่งไม่ต้องการให้ใช้ประโยชน์จากรายย่อยแล้วนำมาทุ่มตัดราคากับลูกค้าสถาบัน เพราะดูไม่เป็นธรรม
นางภัทรียา เบญจพลชัย กรรมการและผู้จัดการ ตลาดหลักทรัพย์แห่งประเทศไทย (ตลท.) กล่าวว่า ตลท.ไม่อยากเห็นการยกเลิกค่าคอมมิชชันแบบขั้นบันไดกับลูกค้ารายย่อย และเชื่อว่าสมาคมโบรกเกอร์คงไม่ต้องการยกเลิกเช่นกัน 
“บล.ควรทำตามที่ตกลงกันไว้ก่อนหน้านี้ เพราะหากยกเลิกค่าคอมมิชชันขั้นบันได อาจก่อให้เกิดความวุ่นวายและเกิดการแข่งขันรุนแรงยิ่งขึ้น โดย ตลท.พร้อมสนับสนุนให้สมาคมบล. กำกับดูแลตนเอง (เอสอาร์โอ)” นางภัทรียา กล่าว